איילין ריגין

איילין ריגין (באנגלית: Aileen Riggin; 2 במאי 1906, ניופורט, ארצות הברית – 17 באוקטובר 2002, הונולולו, הוואי) הייתה שחיינית וקופצת למים אמריקאית, אלופה אולימפית בקפיצה למים (אנטוורפן 1920).

ביוגרפיה
ריגין נולדה בניופורט, ארצות הברית, גדלה בניו יורק סיטי ועסקה בשחייה תחרותית מגיל צעיר. בשנת 1919, גילתה כי בשנת 1920, אולימפיאדת אנטוורפן תאפשר לראשונה לנשים להתחרות בקפיצה למים. ריגין החלה להתאמן, אולם משלחת ארצות הברית סרבה תחילה לשלוח נשים לתחרות זו בטענה כי ענף זה אינו מתאים לנשים משום שהן עדינות. ריגין לבסוף התקבלה למשלחת אולם התמודדה עם התנגדויות נוספות להשתתפותה עקב גילה הצעיר. הוועד האולימפי האמריקאי  סבר כי ריגין ועמיתתה לנבחרת, הלן ויינרייט , בנות ה-14 צעירות מידי כדי לייצג את ארצות הברית, אולם מאמן איגוד השחייה האמריקאי לנשים שכנע את פקידי הוועד האולימפי האמריקאי כי שתיהן לא יביכו את ארצות הברית, ולבסוף הותר להן להתחרות.

אלופה אולימפית
באולימפיאדת אנטוורפן (1920), זכתה במדליית זהב בקפיצה למים ובכך הפכה לאישה הראשונה בהיסטוריה שזכתה במדליית זהב אולימפית בקפיצה למים, וכן לאדם הצעיר ביותר בזמנו שזכה באליפות אולימפית (בשנת 1936, הקופצת למים מרג'ורי גסטרינג  זכתה בגיל 13.5 במדליית זהב אולימפית באולימפיאדת ברלין). ארבע שנים לאחר מכן, באולימפיאדת פריז, זכתה במדליית כסף בקפיצה למים ובמדליית ארד במשחה ל-100 מטר גב. בכך הפכה ריגין לאדם הראשון בהיסטוריה שזכה במדליה אולימפית גם בענף הקפיצה למים וגם בענף השחייה. כמו כן, היא האדם האמריקאי היחיד בהיסטוריה להתחרות בשני ענפי ספורט אולימפיים אלו.

בתחילת שנות העשרים, השתתפה בסרטי הדרכה לשחייה. בשנת 1925, פרשה מהספורט החובבני, הפכה למקצוענית והשתתפה בתצוגות קפיצה למים ברחבי העולם. מאוחר יותר, הפכה לעיתונאית ספורט. בשנת 1991, קבעה שישה שיאי עולם בשחייה בסגנון חופשי ובשחייה בסגנון גב בקטגוריית הגיל שלה (85-89).

הוקרה
בשנת 1967, נבחרה להיכלל בהיכל התהילה הבינלאומי של השחייה .

קישורים חיצוניים

הערות שוליים

זוכות מדליית ארד אולימפית אמריקאיות: שחייה
קופצות למים אמריקאיות
שחייניות באולימפיאדת פריז (1924)
אלופים אולימפיים אמריקאים: קפיצה למים
אלופות אולימפיות מארצות הברית
זוכות מדליית כסף אולימפית מארצות הברית
עיתונאי ספורט
תקשורת ספורט בארצות הברית
בעלות טור אמריקאיות
שיאניות עולם אמריקאיות: שחייה
ארצות הברית: אישים בספורט
משתתפות אולימפיאדת אנטוורפן (1920)
אלופות אולימפיות: קפיצה למים
זוכות מדליית כסף אולימפית: קפיצה למים
אמריקאיות שנולדו ב-1906
אמריקאים שנולדו ב-1906
אמריקאיות שנפטרו ב-2002
אמריקאים שנפטרו ב-2002